


	Europski parlament
2024-2029
	[image: EP logo RGB_Mute]



USVOJENI TEKSTOVI

[bookmark: TANumber]P10_TA(2026)0016
[bookmark: title]Predsjednički izbori u Hondurasu, nepriznavanje rezultata od strane aktualne vlade i napadi na oporbene članove Nacionalne skupštine
[bookmark: DocNumber]
[bookmark: PE]PE782.020
[bookmark: Sujet][bookmark: References]Rezolucija Europskog parlamenta od 22. siječnja 2026. o predsjedničkim izborima u Hondurasu, nepriznavanju rezultata od strane aktualne vlade i napadima na oporbene članove Nacionalne skupštine (2026/2571(RSP))
[bookmark: TextBodyBegin]Europski parlament,
–	uzimajući u obzir izjave glasnogovornika Europske službe za vanjsko djelovanje od 12. prosinca 2025., 25. prosinca 2025. i 13. siječnja 2026. o izbornom postupku u Hondurasu,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da su opći izbori u Hondurasu održani 30. studenoga 2025. u kontekstu velike političke polarizacije, vanjskog upletanja, napetosti, institucionalne nestabilnosti i zastrašivanja medija; budući da je 24. prosinca 2025. Državno izborno povjerenstvo Hondurasa službeno proglasilo Nasryja Asfuru izabranim predsjednikom i potvrdilo rezultate kongresnih i općinskih izbora;
B.	budući da su u Honduras raspoređeni nacionalni i međunarodni promatrači, uključujući EU i Organizaciju američkih država (OAS), koji su izjavili da rezultati odražavaju volju naroda; budući da je rezultat priznat na međunarodnoj razini, iako je donedavno aktualna predsjednica Xiomara Castro, među ostalima, odbila priznati Asfurovu pobjedu;
C.	budući da su članovi Državnog izbornog povjerenstva bili izloženi prijetnjama i zastrašivanju u kontekstu političkog nasilja i napetosti povezanih s izbornim postupkom;
D.	budući da je 8. siječnja 2026. zastupnica oporbene Nacionalne stranke Gladys López ozlijeđena eksplozivnom napravom u Nacionalnom kongresu; budući da se taj napad dogodio u kontekstu povećanih napetosti nakon izbora i predstavlja eskalaciju političkog nasilja, što izaziva ozbiljnu zabrinutost u pogledu političkog pluralizma, parlamentarnog imuniteta i osobne sigurnosti;
E.	budući da je 10. siječnja 2026. predsjednica na odlasku dekretom naredila ponovno prebrojavanje glasova, čime je zaobišla ustavne postupke; budući da je Državno izborno povjerenstvo proglasilo taj dekret neustavnim i pokušajem prisvajanja izbornog tijela;
F.	budući da je u skladu s Ustavom 27. siječnja 2026. datum službenog predsjedničkog prijelaza na koji se obvezala sadašnja predsjednica;
1.	naglašava da se mora poštovati volja honduraškog naroda; priznaje Nasryja Asfuru kao izabranog predsjednika;
2.	poziva sadašnju vladu da poštuje izborne rezultate; naglašava da treba okončati nasilje i zastrašivanje, posebno članova oporbe i izbornih dužnosnika; apelira na honduraške vlasti da zajamče sigurnost i zaštitu svih demokratskih institucija, među ostalim Državnog izbornog povjerenstva;
3.	smatra da je dekret kojim se nalaže ponovno prebrojavanje glasova protuustavan i da predstavlja napad na hondurašku demokraciju;
4.	poziva sve strane da surađuju u osiguravanju mirnog prijenosa vlasti, izbjegavajući huškačku retoriku i političko nasilje, kako bi se očuvala demokratska stabilnost i riješio problem trajnog siromaštva, nejednakosti i nesigurnosti s kojima se suočava honduraški narod;
5.	osuđuje nasilje nad Gladys López; traži transparentnu i neovisnu istragu kako bi se počinitelje privelo pravdi; poziva predsjednika Kongresa na odlasku Luisa Redonda da se suzdrži od svakog pokušaja sprečavanja novoizabranog Kongresa u preuzimanju mandata;
6.	pohvaljuje ulogu EU-a i OAS-a i podržava njihove zaključke u kojima se u preliminarnim izjavama ističe činjenica da su se izbori održali u napetom i polariziranom okruženju, ali da je dan izbora bio dobro organiziran i da je protekao u miru; apelira na honduraške vlasti da u potpunosti provedu prethodne i buduće preporuke misije EU-a za promatranje izbora;
[bookmark: _Hlk219406045]7.	apelira na sadašnje honduraške vlasti da osiguraju uredan i miran prijenos vlasti, poštujući rezultate koje je proglasilo Državno izborno povjerenstvo;
8.	žali zbog činjenice da veleposlanik EU-a u Hondurasu već više od godinu dana nije pozvan da predoči svoje vjerodajnice; nada se da će se to brzo dogoditi tijekom mandata nove vlade;
9.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici, državama članicama te predsjednici, vladi i parlamentu Hondurasa.

